افغان حکومت وايي، له طالبانو سره خبرو ته چمتو دی
د امریکا د دفاع وزیر وايي، ملک به یې بالاخره د افغانستان د حکومت هغه موقف تائید کړي چې غواړي له طالبانو سره خبرې وکړي.
د طالبانو او د ناټو د عسکرو تر منځ جگړه دوام لري او ورسره د تلفاتو شمیر هم زیات شوی دی. تیره اونۍ داسې خبرونه خپاره شول چې د امریکا د استخباراتو ادارې په خپل یوه رپوټ کې ویلي چې په افغانستان کې جگړه زیاتېدونکې ده. جمهور رئیس حامد کرزي څو ورځې مخکې په کابل کې د خبرو پر وخت د طالبانو د مشر ملا محمد عمر په گډون د وسله والو مخالفینو وغوښتل چې وسله پر ځمکه کیږدي. د امریکا د دفاع وزیر رابرټ گیټس ویلي دي، ملک به یې له طالبانو سره د افغان حکومت د خبرو ملاتړ وکړي خو له القاعدې سره نه. د بهرنیو چارو په وزارت کې د افغانستان د چارو پخواني ماهر جان گسټریټ ته د گیټس دغه خبره د تعجب وړ نده. گیټس دا څرگندونې په داسې حال کې وکړې چې د امریکا د استخباراتو ادارې د افغانستان په باب له اندېښنو ډک رپوټ خپور کړی دی. ښاغلي کرزي ویلي په دې برخه کې یې د له سعودي عربستان له پاچا پاچا عبدالله نه مرسته غوښتې او له هغه ملک نه یې غوښتنه کړې ده چې له طالبانو سره د دوی د برو منځگړیتوب وکړي. داسې رپوټونه دي چې پاچا عبدالله هڅه کوي چې د طالبانو او افغان حکومت مشران د خبرو لپاره مکې معظمې ته دعوت وکړي. رپوټونه دا هم وايي چې ددغو خبرو لومړی پړاو له کوم پرمختگ یا پریکړې پرته تر سره شوی دی. خو د منځني ختیځ د څیړنو په مرکز کې کارپوه ماروین واین بم وايي، دی دغو خبرو ته خوشبین ندی. هایډ مولیک د امریکا د دفاع د وزارت په حربي پوهنتون کې استاد دی. دی وايي، طالبان د خپل قوت پر اساس د سولې په خبرو کې گډون کوي. خو په دوو یا دریو کلونو کې د کیدای شي پر خلکو باندې خپل سلطه له لاسه ورکړي. او بیا به دوی قادر نه وي چې د لازمي خدماتو د برابرولو لپاره خلکو ته وعدې ورکړي. مولیک وايي، که د طالبانو او افغان حکومت تر منځ خبرې پیل شي نو القاعده به په دې منځ کې بایلونکې وي. دغه خبرې به طالبان له القاعده نه جلا کړي، حتی که خبرې کومې پریکړې ته هم و نه رسیږي.